Podávanie žiadostí o pripojenie sa na verejnú kanalizáciu (VK)
[bookmark: _GoBack]Každý záujemca (vlastník nehnuteľnosti) o pripojenie na VK si podá Žiadosť o vyjadrenie k projektovej dokumentácii. 
V danom prípade je potrebné postupovať nasledovne:

1. Žiadateľ vyplní tlačivo Žiadosť o vyjadrenie k projektovej dokumentácii. 
2. Doloží projektovú dokumentáciu pripojenia na VK (projekt zdravotechnika), vypracovanú projektantom, spolu s koordinačnou situáciou stavby alebo situáciou osadenia stavby, technickou správou a doterajším spôsobom odvádzania odpadových vôd z nehnuteľnosti.
3. Doloží kópiu listu vlastníctva.
4. Doloží kópiu katastrálnej mapy.
5. V prípade umiestnenia revíznej šachty na cudzom pozemku doloží notársky overený doklad o vlastníckych vzťahoch - Dohodu o umiestnení revíznej šachty. 
6. V prípade existencie spoločných kanalizačných prípojok, keď sú prípojky vyvedené pre dve nehnuteľnosti doloží notársky overenú Dohodu o pripojení na VK. 
7. V prípade pôvodného odvádzania odpadových vôd do žumpy, je potrebné zrušiť napojenie na žumpu, nakoľko odvádzanie do VK novou kanalizačnou prípojkou nesmie byť prepojené so žumpou – toto je jedna zo zásadných podmienok BVS pripojenia na VK. Takýto návrh musí byť predmetom projektovej dokumentácie, riadne popísaný v technickej správe. Zrušenie napojenia na žumpu bude predmetom kontroly pri kontrole technických podmienok pripojenia na VK.   
8. Zákazník, ktorý nie je pripojený na verejný vodovod, ale čerpá vodu z vlastnej studne, ktorú bude odvádzať do VK, je povinný na trase studňových rozvodov do domu vybudovať šachtu pre osadenie meradla vodného, ktoré bude naviazané na fakturáciu stočného. Existenciu zásobovania nehnuteľnosti studňovou vodou je potrebné uviesť v žiadosti.
9. Upozorňujeme, že do splaškovej kanalizácie nesmú byť zaústené zrážkové vody. Odvádzanie zrážkových vôd požadujeme realizovať vsakom na pozemok alebo zadržaním v akumulačnej nádrži.
10. Vyjadrenie zasielame v štandardnej lehote do 30 dní, v prípade zrýchleného vyjadrenia do 5 dní. Ceny za vyjadrenie sú zverejnené v platnom Cenníku výkonov a služieb. 
11. Po získaní kladného vyjadrenia k projektovej dokumentácii si žiadateľ následne vyplní tlačivo Žiadosť o preverenie technických podmienok pripojenia na verejnú kanalizáciu, a vyplnené tlačivo odovzdá osobne v kontaktnom centre BVS alebo zašle elektronicky na sluzby@bvsas.sk. 
12. Za predpokladu kladného preverenia technických podmienok - fyzicky pracovníkom BVS, bude s vlastníkom nehnuteľnosti podpísaná Zmluva o odvádzaní odpadových vôd (služba stočné).
Celý proces podania Žiadosti o vyjadrenie k projektovej dokumentácii je možné vykonať elektronicky, prostredníctvom Vyjadrovacieho portálu, dostupného cez Zákaznícky portál BVS.
Všetky uvedené tlačivá a vzory dohôd sú dostupné na stránke www.bvsas.sk v časti Formuláre a žiadosti. Zároveň sú dostupné v ktoromkoľvek kontaktnom centre BVS. 

